CELEX: 32019R0662
Language: lv
Date: 2019-04-25 00:00:00
Title: Komisijas Īstenošanas regula (ES) 2019/662 (2019. gada 25. aprīlis), ar kuru attiecībā uz minimālo attālumu no krasta un minimālo dziļumu, kas dažos Spānijas (Baleāru salu) teritoriālo ūdeņu apgabalos jāievēro stikla jūrasgrunduļa (Aphia minuta), jūrasgrunduļa Pseudaphya ferreri un smarīdas (Spicara smaris) zvejā ar laivas velkamajiem vadiem, pagarina atkāpi no Padomes Regulas (EK) Nr. 1967/2006

26.4.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 112/16
               
            
         KOMISIJAS ĪSTENOŠANAS REGULA (ES) 2019/662
         (2019. gada 25. aprīlis),
         ar kuru attiecībā uz minimālo attālumu no krasta un minimālo dziļumu, kas dažos Spānijas (Baleāru salu) teritoriālo ūdeņu apgabalos jāievēro stikla jūrasgrunduļa (Aphia minuta), jūrasgrunduļa Pseudaphya ferreri un smarīdas (Spicara smaris) zvejā ar laivas velkamajiem vadiem, pagarina atkāpi no Padomes Regulas (EK) Nr. 1967/2006
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2006. gada 21. decembra Regulu (EK) Nr. 1967/2006, kas attiecas uz Vidusjūras zvejas resursu ilgtspējīgas izmantošanas pārvaldības pasākumiem un ar ko groza Regulu (EEK) Nr. 2847/93, kā arī atceļ Regulu (EK) Nr. 1626/94 (1), un jo īpaši tās 13. panta 5. punktu,
         tā kā:
         
                     (1)
                  
                  
                     Ar Regulas (EK) Nr. 1967/2006 13. panta 1. punktu ir aizliegts velkamos zvejas rīkus izmantot līdz 3 jūras jūdžu attālumā no krasta vai līdz 50 m izobātai, ja tāds dziļums sasniegts tuvāk pie krasta.
                  
               
                     (2)
                  
                  
                     Pēc dalībvalsts lūguma Komisija var pieļaut atkāpi no Regulas (EK) Nr. 1967/2006 13. panta 1. punkta, ja ir izpildīti vairāki nosacījumi, kas izklāstīti 13. panta 5. un 9. punktā.
                  
               
                     (3)
                  
                  
                     Šāda atkāpe no minētās regulas 13. panta 1. punkta pirmās daļas uz laiku līdz 2016. gada 6. decembrim tika piešķirta ar Komisijas Īstenošanas regulu (ES) Nr. 1233/2013 (2).
                  
               
                     (4)
                  
                  
                     Spānijas iestādes 2016. gada 9. augustā lūdza Komisiju šo atkāpi pagarināt, lai tā paliktu spēkā pēc Regulas (ES) Nr. 1233/2013 piemērošanas laikposma beigām. Spānija iesniedza jaunāko informāciju, kas pamato atkāpes pagarinājumu.
                  
               
                     (5)
                  
                  
                     2016. gada oktobrī Zivsaimniecības zinātnes, tehnikas un ekonomikas komiteja (ZZTEK) savā 53. plenārsēdē novērtēja Spānijas lūgto atkāpi un ar to saistīto pārvaldības plāna projektu (3).
                  
               
                     (6)
                  
                  
                     ZZTEK norādīja, ka jaunā, 2016.–2019. gada pārvaldības plāna projekts ir ievērojami labāks par iepriekšējo pārvaldības plānu, kas pieņemts 2013. gadā. Tomēr ZZTEK atzīmēja dažus aspektus, kuros nepieciešams izvērstāks pamatojums un skaidrojums, un tie attiecās uz palielināto flotes statistikas elastību, darbībām virs Posidonia ģints jūraszāļu audzēm, Maļorku apņemošo ūdeņu iedalīšanu divos pārvaldības apgabalos, sezonālās KPN palielinājumu un smarīdas zvejas sezonas pagarinājumu.
                  
               
                     (7)
                  
                  
                     Ņemot vērā ZZTEK izvērtējumu, Komisija pieprasīja papildu datus un skaidrojumus, un Spānija tos kopā ar zinātnisku pētījumu (4) Komisijai iesniedza 2017. gada 19. jūnijā un 6. novembrī. Spānija atsauca divas pārvaldības plānā ierosinātās izmaiņas, proti, Maļorku apņemošo ūdeņu iedalīšanu divos pārvaldības apgabalos un smarīdas zvejas sezonas pagarinājumu.
                  
               
                     (8)
                  
                  
                     Saskaņā ar Regulas (EK) Nr. 1967/2006 19. panta 2. punktu Spānija ar dekrētu ir pieņēmusi minēto pārvaldības plānu (5).
                  
               
                     (9)
                  
                  
                     Spānijas lūgtais atkāpes pagarinājums atbilst Regulas (EK) Nr. 1967/2006 13. panta 5. un 9. punktā izklāstītajiem nosacījumiem.
                  
               
                     (10)
                  
                  
                     Pastāv specifiski ģeogrāfiskie ierobežojumi, kas saistīti ar kontinentālā šelfa nelielo platību un mērķsugu telpisko izplatību tikai noteiktās piekrastes apgabalu zonās, kuru dziļums ir mazāks par 50 metriem.
                  
               
                     (11)
                  
                  
                     Konkrētajā zvejniecībā, kurā izmanto laivas velkamos vadus, nav iespējams izmantot citus zvejas rīkus, un tai nav būtiskas ietekmes uz jūras vidi. Šī zvejniecība ir selektīva, jo zvejas vadi tiek vilkti vertikālajā ūdens slānī un neskar jūras gultni.
                  
               
                     (12)
                  
                  
                     Lūgums aptver kuģus, kas reģistrēti Baleāru salu Zivsaimniecības un jūras vides ģenerāldirektorāta pārvaldītajā flotes statistikā, ilgāk nekā piecus gadus ir reģistrēti darbojamies attiecīgajā zvejniecībā un darbojas saskaņā ar pārvaldības plānu, kurš reglamentē stikla jūrasgrunduļa (Aphia minuta), jūrasgrunduļa Pseudaphya ferreri un smarīdas (Spicara smaris) zveju ar laivas velkamajiem vadiem. Minētie kuģi ir iekļauti sarakstā, kas Komisijai paziņots saskaņā ar Regulas (EK) Nr. 1967/2006 13. panta 9. punktu.
                  
               
                     (13)
                  
                  
                     Spānijas lūgtā atkāpe ietekmē nelielu kuģu skaitu, proti, 55 kuģus.
                  
               
                     (14)
                  
                  
                     Pārvaldības plāns garantē, ka zvejas piepūle nākotnē netiks palielināta, jo zvejas atļaujas tiks izdotas tikai konkrētajiem 55 kuģiem un tiks noteikts tilpības un jaudas maksimālais apmērs.
                  
               
                     (15)
                  
                  
                     Attiecīgās zvejas darbības notiek tiešā krasta tuvumā, un tāpēc tās neietekmē citu kuģu darbības.
                  
               
                     (16)
                  
                  
                     Attiecīgās zvejas darbības ir saskaņā ar Regulas (EK) Nr. 1967/2006 4. panta 1. punktu, kas izņēmuma kārtā un ar konkrētiem nosacījumiem atļauj zvejot virs aizsargājamiem biotopiem, ja zvejas laikā netiek skartas jūraszāļu audzes.
                  
               
                     (17)
                  
                  
                     Tā kā attiecīgās zvejas darbības ir selektīvas, vidi ietekmē nenozīmīgā apmērā un Regulas (EK) Nr. 1967/2006 4. panta 5. punkta noteikumi uz tām neattiecas, tām var piemērot Regulas (EK) Nr. 1967/2006 9. panta 7. punktā minēto atkāpi no prasībām par minimālo linuma acs izmēru. Tāpēc 9. panta 3. punkta noteikumus par minimālo linuma acs izmēru nepiemēro.
                  
               
                     (18)
                  
                  
                     Regulas (EK) Nr. 1967/2006 8. panta 1. punkta h) apakšpunkta prasības nav piemērojamas, jo tās attiecas uz traleriem.
                  
               
                     (19)
                  
                  
                     Spānijas pieņemtais pārvaldības plāns reglamentē darbības ar laivas velkamajiem vadiem, lai šādi nodrošinātu, ka Regulas (EK) Nr. 1967/2006 III pielikumā minēto sugu nozveja ir minimāla un ka zvejas darbību mērķsugas nav galvkāju sugas.
                  
               
                     (20)
                  
                  
                     Saskaņā ar Regulas (EK) Nr. 1967/2006 13. panta 9. punkta trešo daļu un Padomes Regulas (EK) Nr. 1224/2009 (6) 14. un 15. pantu Spānijas pieņemtajā pārvaldības plānā ir iekļauti zvejas darbību uzraudzības pasākumi.
                  
               
                     (21)
                  
                  
                     Tāpēc lūgtais atkāpes pagarinājums būtu jāpiešķir.
                  
               
                     (22)
                  
                  
                     Spānijai noteiktā laikā un saskaņā ar Spānijas pieņemtajā pārvaldības plānā paredzēto uzraudzības plānu būtu jāsniedz Komisijai attiecīgs ziņojums.
                  
               
                     (23)
                  
                  
                     Lai varētu nodrošināt tūlītējus koriģējošus pārvaldības pasākumus, ja Komisijai iesniegtajā ziņojumā atklātos slikts izmantotā krājuma saglabāšanās stāvoklis, un vienlaikus radītu iespēju uzlabot zinātnisko pamatojumu, kurš savukārt ļautu uzlabot pārvaldības plānu, atkāpes pagarinājuma ilgums būtu jāierobežo.
                  
               
                     (24)
                  
                  
                     Ar Īstenošanas regulu (ES) Nr. 1233/2013 piešķirtā atkāpe zaudēja spēku 2016. gada 6. decembrī, tāpēc šī regula būtu jāpiemēro no 2016. gada 6. decembra.
                  
               
                     (25)
                  
                  
                     Šajā regulā paredzētie pasākumi ir saskaņā ar Zvejniecības un akvakultūras komitejas atzinumu,
                  
               IR PIEŅĒMUSI ŠO REGULU.
         
            1. pants
            Atkāpe
            Spānijas teritoriālajos ūdeņos, kas atrodas pie Baleāru salu autonomā apgabala krastiem, Regulas (EK) Nr. 1967/2006 13. panta 1. punktu nepiemēro stikla jūrasgrunduļa (Aphia minuta), jūrasgrunduļa Pseudaphya ferreri un smarīdas (Spicara smaris) zvejai ar laivas velkamajiem vadiem, kurus izmanto kuģi:
            
                        a)
                     
                     
                        kas ir reģistrēti flotes statistikā, kuru pārvalda Baleāru salu Zivsaimniecības un jūras vides ģenerāldirektorāts;
                     
                  
                        b)
                     
                     
                        kas šajā zvejniecībā darbojas ilgāk nekā piecus gadus un kam nākotnē netiks palielināta zvejas piepūle;
                     
                  
                        c)
                     
                     
                        kas ir zvejas atļaujas turētāji un darbojas saskaņā ar pārvaldības plānu, kuru Spānija pieņēmusi atbilstīgi Regulas (EK) Nr. 1967/2006 19. panta 2. punktam.
                     
                  
         
            2. pants
            Uzraudzības plāns un ziņojums
            Līdz 2019. gada jūnijam Spānija iesniedz Komisijai ziņojumu, kas sagatavots saskaņā ar uzraudzības plānu, kurš paredzēts 1. panta c) punktā minētajā pārvaldības plānā.
         
         
            3. pants
            Stāšanās spēkā un piemērošanas laikposms
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2016. gada 6. decembra līdz 2019. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 25. aprīlī
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 409, 30.12.2006., 11. lpp.
         
         
            (2)  Komisijas 2013. gada 29. novembra Īstenošanas regula (ES) Nr. 1233/2013, ar ko paredz atkāpi no Regulas (EK) Nr. 1967/2006 attiecībā uz minimālo attālumu no krasta un minimālo dziļumu, kas jāievēro laivām, kuras noteiktos Spānijas (Baleāru salu) teritoriālo ūdeņu apgabalos ar zvejas vadiem zvejo stikla grunduļus (Aphia minuta), jūrasgrunduļus (Pseudaphya ferreri) un smarīdas (Spicara smaris) (OV L 322, 3.12.2013., 17. lpp.).
         
            (3)  ZZTEK 53. plenārsēdes ziņojums (PLEN-16-03, JRC103924): https://stecf.jrc.ec.europa.eu/reports/plenary.
         
            (4)  Pētījums par zveju ar gerretera tipa laivas velkamajiem vadiem Eivisas (Ivisas) salā, 30.5.2017. [Estudio de la pesca de “gerret” con artes de tirada en la Isla de Ibiza,30.5.2017.].
         
            (5)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 035, 16.3.2019, p. 9442).
         
            (6)  Padomes 2009. gada 20. novembra Regula (EK) Nr. 1224/2009, ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).